અમદાવાદમાં આગામી ત્રણ દિવસમાં ગરમીનો પારો ૪૪ ડિગ્રીએ પહોંચી જાય તેવી હવામાન ખાતા દ્વારા આગાહી કરવામાં આવી છે. જેના પગલે અમદાવાદ મ્યુનિસિપલ કોર્પોરેશને અમદાવાદમાં આગામી ચાર દિવસ માટે 'ઓરેન્જ એલર્ટ' જાહેર કરી દીધી છે. સરેરાશ મહતમ તાપમાનનો પારો ૪૧.૧થી ૪૩ ડિગ્રી હોય તો યલો એલર્ટ, ૪૩.૧થી ૪૪.૯ ડિગ્રી હોય તો ઓરેન્જ એલર્ટ અને ૪૫ ડિગ્રીથી વધી જાય તો રેડ એલર્ટ જાહેર કરવામાં આવે છે. તબીબોના મતે આ હિટસ્ટ્રોકથી બચવા માટે વધુ પ્રમાણમાં પાણી, છાશ અને અન્ય પ્રવાહીનું સેવન કરવું. લાંબો સમય તડકામાં ન રહેવું અને આછા રંગના તથા સુતરાઉ વસ્ત્રો પહેરવા સલાહભર્યા છે.